ΚΑΤ' ΕΚΤΙΜΗΣΗ ΙΣΟΛΟΓΙΣΜΟΣ ΤΟΥ ΣΥΜΒΟΥΛΙΟΥ της 19ης Δεκεμβρίου 1992 σχετικά με τα νεαρά άρρενα βοοειδή βάρους ίσου ή κατώτερου των 300 χιλιογράμμων που προορίζονται για πάχυνση για την περίοδο από 1ης Ιανουαρίου μέχρι 31 Δεκεμβρίου 1993

(93/6/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), και ιδίως το άρθρο 13,

την πρόταση της Επιτροπής,

ΕΚΔΙΔΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΙΣΟΛΟΓΙΣΜΟ: Εισαγωγή Το άρθρο 13 παράγραφος 2 του κανονισμού (ΕΟΚ) αριθ. 805/68 προβλέπει ότι κάθε χρόνο πριν από την 1η Δεκεμβρίου, το Συμβούλιο μετά από πρόταση της Επιτροπής, καταρτίζει, με ειδική πλειοψηφία, έναν κατ' εκτίμηση ισολογισμό των νεαρών αρρένων βοοειδών, που είναι δυνατόν να εισαχθούν υπό το καθεστώς που προβλέπεται από το εν λόγω άρθρο. Ο ισολογισμός αυτός λαμβάνει υπόψη, αφενός, τις προβλεπόμενες διαθέσιμες ποσότητες στην Κοινότητα νεαρών βοοειδών, τα οποία προορίζονται για πάχυνση και, αφετέρου, τις ανάγκες των κοινοτικών εκτροφέων.

Για τον καθορισμό του όγκου των εισαγωγών που πρέπει να πραγματοποιηθούν στα πλαίσια του εν λόγω κατ' εκτίμηση ισολογισμού από το 1981, σύμφωνα με τις υποχρεώσεις που αναλήφθηκαν από την Κοινότητα στο πλαίσιο της Γενικής Συμφωνίας Δασμών και Εμπορίου (ΓΣΔΕ), πραγματοποιούνται διαβουλεύσεις μεταξύ της Επιτροπής και των αντιπροσώπων ορισμένων τρίτων χωρών πριν από την ετήσια υποβολή τους σχεδίου ισολογισμού.

Πριν από την κατάρτιση του παρόντος κατ' εκτίμηση ισολογισμού, η Επιτροπή προέβη σε διαβουλεύσεις με τους αντιπροσώπους των ακολούθων τρίτων χωρών: της Ουγγαρίας, της Πολωνίας, της Τσεχικής και Σλοβακικής Ομοσπονδιακής Δημοκρατίας και της Ρουμανίας.

Κατά τη διάρκεια των διαβουλεύσεων αυτών, πραγματοποιήθηκε ανταλλαγή απόψεων σχετικά με το σύνολο της αγοράς του βοείου κρέατος, τις προοπτικές παραγωγής και κατανάλωσης μέσα στην Κοινότητα, καθώς και τις δυνατότητες εξαγωγής νεαρών αρρένων βοοειδών από τρίτες χώρες.

Ο παρών ισολογισμός αφορά την περίοδο από 1ης Ιανουαρίου μέχρι 31 Δεκεμβρίου 1993. Καταρτίσθηκε βάσει των στοιχείων που διαθέτει η Επιτροπή σε συνάρτηση με την προβλεπόμενη για το 1993 εξέλιξη των διαθέσιμων ποσοτήτων και των αναγκών σε νεαρά αρσενικά βοοειδή, που προορίζονται για πάχυνση μέσα στην Κοινότητα. Επιπλέον, δύναται επίσης να ληφθεί υπόψη η ειδική κατάσταση που επικρατεί στις συγκεκριμένες τρίτες χώρες, με την εξασφάλιση ότι ο αριθμός των κεφαλών προς εισαγωγή κατά το 1993 θα περιοριστεί στα συνήθη επίπεδα δηλαδή σε 425 000 κεφάλια. Για το σκοπό αυτό, η Επιτροπή θέσπισε δυνάμει του κανονισμού (ΕΟΚ) αριθ. 1157/92 του Συμβουλίου (2), μέτρα διαχείρισης σχετικά με τις εισαγωγές νεαρών βοοειδών βάρους όχι ανωτέρου των 80 χιλιογράμμων, που αντικατέστησαν το 1992 την εφαρμογή της ρήτρας διασφάλισης. Η Επιτροπή θα συνεχίσει να εφαρμόζει κατάλληλα μέτρα διαχείρισης σε περίπτωση που υπάρξουν προβλέψεις ότι, οι εισαγωγές στην Κοινότητα ενδέχεται να υπερβούν τα 425 000 κεφάλια και εφόσον υπάρχει κίνδυνος, λόγω των εισαγωγών αυτών, η κοινοτική αγορά βοείου κρέατος να υποστεί σοβαρές διαταραχές.

1. Εκτίμηση των κοινοτικών διαθέσιμων ποσοτήτων για το 1993.

Λαμβάνοντας υπόψη τον αριθμό θηλυκών αναπαραγωγής (αγελάδες και δαμάλεις) που προβλέπεται για το 1993 (περίπου 36 500 000 κεφάλια), αναμένονται γεννήσεις μόσχων κατά τη διάρκεια του ίδιου έτους της τάξης των 29 200 000 κεφαλών. Η παραγωγή αρσενικών μόσχων κατά τη διάρκεια του έτους θα πρέπει, συνεπώς, να είναι περίπου 14 600 000 κεφάλια το 1993.

2. Εκτίμηση των κοινοτικών αναγκών για το 1993.

2.1. Ο προβλεπόμενος για το 1993 αριθμός σφαγίων αρρένων μόσχων, βάσει των στοιχείων που έχουν συλλεγεί στα κράτη μέλη, θα πρέπει να ανέλθει σε περίπου 4 000 000 κεφάλια.

2.2. Ο αριθμός των αρσενικών ζώων που προορίζονται για σφαγή (βόδια, παχυνθέντα ταυρίδια ή ταύροι που προορίζονται για αναπαραγωγή) θα πρέπει να ανέλθει σε περίπου 10 500 000 κεφάλια.

2.3. Λαμβάνοντας υπόψη τις ενδείξεις που παρασχέθηκαν από τα κράτη μέλη και τις προβλέψεις που προαναφέρονται, πρέπει να προβλεφθεί ότι το 1993 οι ανάγκες των κοινοτικών εκτροφέων σε νεαρά άρρενα βοοειδή για πάχυνση θα ανέλθουν σε 10 500 000 κεφάλια.

2.4. Από τις εκτιμήσεις που έγιναν στα σημεία 2.1 και 2.3, προκύπτει ότι οι συνολικές ανάγκες της Κοινότητας σε αρσενικούς μόσχους θα ανέλθουν, το 1993, σε 14 500 000 κεφάλια.

Οι ανάγκες αυτές θα καταστεί δυνατό να καλυφθούν εξ ολοκλήρου από τα κοινοτικά διαθέσιμα σε ζώα του είδους αυτού, τα οποία ανέρχονται, όπως προκύπτει από το σημείο 1, σε 14 600 000 κεφάλια περίπου.

Συμπέρασμα

Λαμβανομένων υπόψη των ανωτέρω εκτιμήσεων, φαίνεται ότι θα πρέπει να αναμένουμε πλεονασματικές κοινοτικές διαθέσιμες ποσότητες για το έτος 1993- εξάλλου, το Συμβούλιο ενέκρινε την εισαγωγή μιας πριμοδότησης για τη μεταποίηση των νεαρών αρσενικών μόσχων γαλακτοπαραγωγικών φυλών ώστε να μειωθούν οι διαθέσιμες ποσότητες νεαρών μόσχων.

Εντούτοις, για να διατηρηθούν οι αρμονικές εμπορικές σχέσεις με τις ενδιαφερόμενες τρίτες χώρες, θα πρέπει, όπως και για το έτος 1992, να καθοριστεί ο αριθμός των αρσενικών νεαρών βοοειδών που μπορούν να εισαχθούν στα πλαίσια του κατ' εκτίμηση ισολογισμού για το 1993 στο ίδιο επίπεδο, δηλαδή 198 000 κεφάλια, λαμβάνοντας συγχρόνως υπόψη το σύνηθες επίπεδο των εισαγωγών που προβλέπει η Κοινότητα για το έτος 1993.Βρυξέλλες, 19 Δεκεμβρίου 1992.

Για το Συμβούλιο

Ο Πρόεδρος

J. GUMMER

(01) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2066/92 (ΕΕ αριθ. L 215 της 30. 7. 1992, σ. 49).(02) ΕΕ αριθ. L 122 της 7. 5. 1992, σ. 4.